POLITINIO IR SAUGUMO KOMITETO SPRENDIMAS EUPOL AFGH/2/2007
2007 m. lapkričio 30 d.
dėl prie Europos Sąjungos policijos misijos Afganistane (EUPOL AFGHANISTAN) prisidedančių valstybių komiteto įsteigimo
(2007/886/BUSP)
POLITINIS IR SAUGUMO KOMITETAS,
atsižvelgdamas į Europos Sąjungos sutartį, ypač į jos 25 straipsnio trečią pastraipą,
atsižvelgdamas į 2007 m. gegužės 30 d. Tarybos bendruosius veiksmus 2007/369/BUSP dėl Europos Sąjungos policijos misijos Afganistane įkūrimo (EUPOL AFGHANISTAN) (1), ypač į jų 10 straipsnio 1 dalį,
kadangi:
(1)
Pagal Bendrųjų veiksmų 2007/369/BUSP 10 straipsnio 1 dalį Politiniam ir saugumo komitetui (PSK) Tarybos atsakomybe pavedama misijos politinė kontrolė bei strateginis vadovavimas misijai ir Taryba įgalioja PSK priimti atitinkamus sprendimus pagal Sutarties 25 straipsnį.
(2)
2001 m. birželio 15-16 d. Geteborgo Europos Vadovų Tarybos išvadose nustatytos trečiųjų valstybių indėlių į policijos misijas gairės ir sąlygos. 2002 m. gruodžio 10 d. Taryba pritarė dokumentui „Konsultacijos dėl valstybių, kurios nėra ES narės, indėlio į ES civilines krizių valdymo operacijas ir jo sąlygos“, kuriame toliau buvo plėtojama trečiųjų valstybių dalyvavimo civilinėse krizių valdymo operacijose tvarka, įskaitant prisidedančių valstybių komiteto įsteigimą.
(3)
Prie Europos Sąjungos policijos misijos Afganistane (EUPOL AFGHANISTAN) prisidedančių valstybių komitetas turi atlikti svarbų vaidmenį vykdant kasdieninį misijos administravimą. Jis bus pagrindinis forumas, skirtas aptarti visoms su kasdieniu misijos administravimu susijusioms problemoms. PSK, vykdantis misijos politinę priežiūrą ir jai strategiškai vadovaujantis, atsižvelgs į prisidedančių valstybių komiteto nuomones,
PRIĖMĖ ŠĮ SPRENDIMĄ:
1 straipsnis
Įsteigimas
Šiuo sprendimu įsteigiamas prie Europos Sąjungos policijos misijos Afganistane (EUPOL AFGHANISTAN) prisidedančių valstybių komitetas (toliau - Komitetas).
2 straipsnis
Funkcijos
1. Komitetas gali reikšti nuomones. PSK atsižvelgia į tokias nuomones ir atlieka misijos politinę priežiūrą bei jai strategiškai vadovauja.
2. Komiteto įgaliojimai yra išdėstyti dokumente pavadinimu „Konsultacijos dėl valstybių, kurios nėra ES narės, indėlio į ES civilines krizių valdymo operacijas ir jo sąlygos“.
3 straipsnis
Sudėtis
1. Visos ES valstybės narės turi teisę dalyvauti Komiteto diskusijose. Tačiau tik prisidedančios valstybės dalyvauja kasdieniame misijos administravime. Misijoje dalyvaujančių trečiųjų valstybių atstovai gali dalyvauti Komiteto posėdžiuose. Europos Bendrijų Komisijos atstovas taip pat gali dalyvauti Komiteto posėdžiuose.
2. Komitetas reguliariai gauna informaciją iš misijos vadovo.
4 straipsnis
Pirmininkas
straipsnyje nurodytos misijos Komitetui, atsižvelgiant į 2 straipsnio 2 dalyje nurodytas konsultacijas ir sąlygas, pirmininkauja Generalinio sekretoriaus-vyriausiojo įgaliotinio atstovas, aktyviai konsultuodamasis su pirmininkaujančia valstybe nare.
5 straipsnis
Posėdžiai
1. Pirmininkas reguliariai šaukia Komiteto posėdžius. Neeiliniai posėdžiai, susiklosčius tam tikroms aplinkybėms, gali būti šaukiami pirmininko iniciatyva arba dalyvaujančios valstybės atstovo prašymu.
2. Pirmininkas iš anksto išsiunčia preliminarią posėdžio darbotvarkę ir su posėdžiu susijusius dokumentus. Pirmininkas yra atsakingas už Komiteto diskusijų rezultatų perteikimą PSK.
6 straipsnis
Konfidencialumas
1. Komiteto posėdžiams ir protokolams taikomi Tarybos saugumo nuostatai. Visų pirma atitinkamai turi būti patikrintas Komiteto atstovų patikimumas.
2. Komiteto svarstomiems klausimams taikoma profesinės paslapties pareiga.
7 straipsnis
Įsigaliojimas
Šis sprendimas įsigalioja jo priėmimo dieną.
Priimta Briuselyje, 2007 m. lapkričio 30 d.